L’IES Vicent Andrés Estellés, centre acreditat Erasmus+
2025-07-24

L’IES Vicent Andrés Estellés de Burjassot està d’enhorabona. I és que el centre educatiu de Secundària ha aconseguit, en l’última convocatòria, l’acreditació Erasmus + fins a l’any 2027. L’institut i tota la comunitat educativa que l’integra ha rebut la notícia amb molta alegria perquè aquesta acreditació garanteix a l’IES Vicent Andrés Estellés cinc anys per davant per a poder participar en activitats de mobilitat, formació i innovació educativa amb altres instituts de diferents països de la Unió Europea.

L’acreditació Erasmus garanteix subvencions perquè l’alumnat, el professorat i els treballadors del centre puguen continuar formant-se en valors com la inclusió, la tolerància, la diversitat, la sostenibilitat i la cooperació, a més d’apostar per una major dimensió europea, dins de l’àmbit de l’educació, amb la finalitat de créixer i conéixer infinitat de formes de treball i ensenyament dels diferents països d’Europa.